Klaipėdos Liepų gatvės tiltas
Klaipėdos Liepų gatvės tiltas – automobilių kelių tiltas, stovintis Klaipėdoje, Liepų gatvės ir kelių maršruto  2212  Klaipėda–Triušiai–Kretinga  tęsinyje, 1,5 km į vakarus nuo magistralės  A13  Klaipėda–Liepoja . Kerta Danės upę. Dešiniajame krante įsikūrusi AB „Klaipėdos mediena“ (Liepų g. 68), prieplauka su slipu, priešingoje pusėje (pakeliui iš miesto) driekiasi Paupiai, Bachmano dvaras. XIX a. pirmojoje pusėje – XX a. pradžioje Liepų gatvė (tada Aleksandro) buvo viena pagrindinių, reprezentacinė. Prie jos įsikūrę turtingi miestiečiai, sužinoję, kad Liepų gatvę ketinama prailginti ir nutiestu tiltu per Danę ją sujungti su plentu, protestavo: kaip reikės gyventi, jei ankstyvą rytą Liepų gatve ims dardėti valstiečių vežimai… Tiltas per Danę šioje vietoje pastatytas 1880 m., prailginus Liepų gatvę ir nutiesus naują plentą į Plikius (Kretingalės sen.). Prieš Pirmąjį pasaulinį karą tiltu buvo pravestas siaurasis geležinkelis. 1904–1906 m. 1000 mm vėžės bėgiai siekė Pėžaičius, Klemiškę, Plikius, kitas gyvenvietes. Per Pirmąjį pasaulinį karą susprogdinus Liepų gatvės tiltą, Klaipėdos siaurasis geležinkelis „Memeler Kleinbahn“ merdėjo, bet atstačius tiltą vėl veikė iki Antrojo pasaulinio karo. Po karo geležinkelio bėgiai buvo išardyti. 2007 m. senasis gelžbetoninis tiltas per Danę rekonstruotas, prie senosios tilto dalies pristatant naująją. Naujasis tiltas buvo pastatytas šalia senojo aukštupio pusėje. Netrukus imtasi avarinės būklės senojo tilto: suremontuotos tilto atramos, išardyta ir pakeista perdanga, atnaujintos kitos konstrukcijos. Naujo tilto statyba ir senojo rekonstrukcija – vadinamojo miesto šiaurinio išvažiavimo dalis. Apjungus tiltus, abiem kryptimis įrengta po dvi eismo juostas. Išvažiuojama iš miesto senojo tilto dalimi, įvažiuojama – naujuoju tiltu. Tiltas su keturiomis eismo juostomis, dviem šalitilčiais. Tilto viduryje įrengta priešinio eismo srautų skiriamoji juosta su metaliniu atitvaru. Tiltas trijų tarpatramių. Jo monolitinė sijų perdanga atremta į skirtingų konstrukcijų tarpines atramas: po senuoju tiltu palikti senos konstrukcijos sieniniai taurai, po naujuoju stovi liaunos, ištęsto ovalo skerspjūvio kolonos. Krantuose įrengti užpiltiniai ramtai. Po tiltu, kairėje Danės krantinėje, pravestas dviračių takas.